CSK के खिलाफ IPL के नियमों का किया उल्लंघन
IPL RCB Cvs CSK Match; Virat Kohli Fined 10% of Match Fee for Breaching IPL Code of Conduct रॉयल चैलेंजर्स बेंगलुरु (RCB) के स्टार बल्लेबाज विराट कोहली पर मैच फीस का 10% जुर्माना लगाया गया है। कोहली पर इंडियन प्रीमियर लीग (IPL) आचार संहिता के उल्लंघन के लिए यह जुर्माना लगाया गया है।
रॉयल चैलेंजर्स बेंगलुरु (RCB) के स्टार बल्लेबाज विराट कोहली पर मैच फीस का 10% जुर्माना लगाया गया है। कोहली पर इंडियन प्रीमियर लीग (IPL) आचार संहिता के उल्लंघन के लिए यह जुर्माना लगाया गया है। IPL के बयान में कहा गया कि कोहली ने IPL की आचार संहिता के अनुच्छेद 2.2 के तहत नियमों का उल्लंघन किया है। बयान में हालांकि विस्तार से नहीं बताया गया है कि कोहली पर किस घटना के लिए जुर्माना लगाया गया है।
लेकिन माना जा रहा है कि कोहली ने चेन्नई के मिडिल ऑर्डर के बल्लेबाज शिवम दुबे के आउट होने पर अति उत्साह (एग्रेसिव सेलिब्रेशन) में जश्न मनाया था और संभवत: इसे आचार संहिता का उल्लंघन माना गया। दुबे ने 27 गेंदों पर 52 रन बनाए थे, जिससे चेन्नई ने पहले बल्लेबाजी करते हुए छह विकेट पर 226 रन का विशाल स्कोर बनाया था।
कोहली ने अपनी गलती स्वीकारी
IPL ने बयान में कहा कि कोहली ने IPL आचार संहिता के अनुच्छेद 2.2 के तहत लेवल 1 के गलती को स्वीकार किया है। आचार संहिता के लेवल 1 के उल्लंघन में मैच रेफरी का फैसला अंतिम होता है।
चेन्नई ने बेंगलुरु को 8 रन से हराया
सोमवार को बेंगलुरु के होम ग्राउंड एम चिन्नास्वामी स्टेडियम में खेले गए मैच में चेन्नई सुपर किंग्स (CSK) ने RCB को आठ रन से हराया। मैच में टॉस हारकर पहले बैटिंग करने उतरी चेन्नई ने 20 ओवर में 6 विकेट पर 226 रन बनाए। जवाब में बेंगलुरु 8 विकेट पर 218 रन ही बना सकी। चेन्नई के मथीशा पथिराना ने आखिरी ओवर में 19 रन डिफेंड किए। उन्होंने ओवर में 10 ही रन दिए और एक विकेट भी ले लिया। CSK से डेवोन कॉन्वे ने 83 और शिवम दुबे ने 52 रन बनाए। वहीं बेंगलुरु से ग्लेन मैक्सवेल ने 76 और फाफ डु प्लेसिस ने 62 रन बनाए। यहां पढ़ें पूरी मैच रिपोर्ट...
